《送三兄出宰常山》
宋代·苏泂

官次淹时久，才华应世须。
及瓜逢六月，行李过三衢。
迓吏江边少，赍装驿外都。
潮经渔浦夜，樯泊富阳晡。
柳障飞云合，花溪落照孤。
别情初岛溆，行色半菰蒲。
后日思家否，兼旬到县无。
衙新夸彩栋，俗厚省鸣枹。
陆走通闽蜀，川浮赴越吴。
往来纷雁鹜，富贵几金珠。
故老知名父，诸公拜画图。
琴声追旧宓，谣咏溢今苏。
驯听桑间雉，欢瞻屋上乌。
源流从孔氏，操履是颜徒。
卓鲁方如许，龚黄盍念夫。
吾侪甘龃龉，仕路不崎岖。
霜叶看青绶，秋蓬类白须。
但令民若子，何恤吏如奴。
宰相曾传业，郎官此问途。
入朝端继轨，负郭款营租。
女大宜招婿，儿单切教渠。
箕裘绵代远，门户更谁扶。
乃伯偏怜我，尊兄况友于。
中年嗟契阔，少小事差殊。
木拱人难作，庭怀鲤共趋。
鹏程方衮衮，愚意独区区。
日者门关隔，兹行郡国迂。
吟风谁属和，饮月欠相呼。
一室甘岑寂，回舟思郁纡。
傥归存懒拙，应与钓耕俱。

作者简介：苏泂（一一七○～？）（与赵师秀同龄，生年参《文学遗产》一九八三年四期《赵师秀生年小考》），字召叟，山阴（今浙江绍兴）人。颂四世孙。生平事迹史籍失载，从本集诗篇可知，早年随祖师德宦游成都，曾任过短期朝官，在荆湖、金陵等地作幕宾，身经宁宗开禧初的北征。曾从陆游学诗，与当时著名诗人辛弃疾、刘过、王楠、赵师秀、姜夔等多有唱和。卒年七十馀。有《泠然斋集》十二卷、《泠然斋诗馀》一卷（《直斋书录解题》卷二○、二一），已佚。清四库馆臣据《永乐大典》辑为《泠然斋诗集》八卷。